Styrelse lukker dansk cannabis-eventyr efter to uger: "Idiotisk"

Politik Eksklusivt for kunder

Det er kun to uger siden, at sundhedsminister Eller Trane Nørby (V) sendte en pressemeddelelse ud under overskriften ”Regeringen skaber mulighed for dyrkning af dansk cannabis til medicinsk forbrug.”



Det fik blandt andre Lars Thomassen, direktør for Danish Cannabis, der vil dyrke cannabis på Møllerup Gods på Djursland, til at juble.



Men nu – 14 dage senere – ser det ud til, at danske cannabis-eventyr er slut igen.



I går sendte Lægemiddelstyrelsen, som hører under Sundhedsministeriet, nemlig et notat ud på deres hjemmeside, som gør det klart, at ”eventuelle produkter skal destrueres,” når det er færdigdyrket.



”Det er ikke muligt for danske virksomheder eller landmænd at levere medicinsk cannabis dyrket eller forarbejdet i Danmark til forsøgsordningen med medicinsk cannabis,” står der i notatet på Lægemiddelstyrelsens hjemmesiden.



"Det bliver formentlig heller ikke muligt at få tilladelse fra Lægemiddelstyrelsen til at eksportere medicinsk cannabis, herunder CBD-olier, ren THC eller lignende, til andre lande under udviklingsordningen," står der videre i notatet.



Direktør: "Idiotisk"



Lars Thomassen fra Danish Cannabis kalder det, der foregår, ”idiotisk.”



"Den her besked fra Lægemiddelstyrelsens betyder, at der ikke kommer nogen produktion af cannabis i Danmark. Det er jo idiotisk at starte en produktion for at destruere det. Hvad skal det føre til? Det betyder, at forsøgsordningen kun bliver med udenlandske produkter," siger cannabis-direktøren.



Danish Cannabis vil droppe sine planer om cannabis i Danmark, hvis Lægemiddelstyrelsens notat står ved magt.



”Vi kunne ikke få armene ned, da sundhedsministeren gjorde klar til cannabis i Danmark. Nu får vi så at vide, at det, ministeren sagde, var forkert,” siger Lars Thomassen og fortsætter:



”Enten er der sket det, at ministeren og regeringen har løjet, eller så har Lægemiddelstyrelsen regeret på egen hånd. Der er totalt disharmoni mellem ministerens pressemeddelelse og Lægemiddelstyrelsens hjemmeside. Det er helt sort.”



Hvad betyder det for jeres mulighed for at dyrke cannabis i Danmark?



”Det bliver ikke til noget. Der er ingen, der kommer til at producere. Så må vi gå tilbage til vores oprindelige plan, som vi havde indtil for ti dage siden. Og det er at producere i udlandet,” siger Lars Thomassen.



Notatet er fjernet igen



I morges blev notatet fjernet fra Lægemiddelstyrelsens hjemmeside. Lægemiddelstyrelsen er endnu ikke vendt tilbage med en kommentar om, hvorfor notatet er fjernet.



Børsen har forsøgt at ryge Sundhedsministeriet ud, men ministeren har heller ikke kommentarer for nuværende, da ministeriet skal finde ud af, hvad det mener om det fjernede notat.



